Source: https://arges-sport.ro/bcmu-fc-arges-csm-pitesti-a-jucat-azi-finala-cupei-romaniei-la-baschet-3x3/
Timestamp: 2019-05-22 09:50:57+00:00

Document:
BCMU FC Argeș CSM Pitești a jucat azi finala Cupei României la baschet 3×3 – Argeș Sport
Foto: Facebook BC Athletic Constanța
Marius Ciotlăuș, Lucian Chirof, Radu Paliciuc și Mihai Căprărescu, alături de team-managerul Sorin Căprărescu, au cucerit medalia de argint a turneului final al Cupei României la baschet 3×3, după ce azi au jucat finala în fața echipei BC Athletic Constanța, pierdută cu scorul de 21-11. Turneele semifinale și finale s-au disputat în acest weekend la Arena de Baschet din Capitală și, în ambele zile, finala s-a disputat între cele două echipe, iar de fiecare dată a câștigat gruparea de la malul mării.
Echipele piteștene s-au întâlnit în sferturi
BCMU FC Argeș CSM Pitești și CSU Pitești au trecut de faza grupelor, așa cum s-a întâmplat și ieri, în cadrul turneului semifinal. BCMU a învins pe CSM Sighet cu 22-11 și a pierdut în fața SCM Timișoara, scor 16-21, terminând pe locul 2 în Grupa D.
CSU Pitești (în componența Alex Neguț, Adrian Blidaru, Bogdan Stăncuț și Claudiu Tudor) a avut două victorii în faza Grupei B: 22-21 cu Rapid și 20-17 cu CSM CSU Oradea.
Surprinzător, sorții au decis ca cele două formații piteștene să se întâlnească în meci direct în faza sferturilor de finală. Componenții echipei de primă ligă s-au dovedit mai buni și au câștigat jocul direct cu scorul de 21-13. În semifinale, BCMU FC Argeș CSM Pitești a avut un meci deosebit de dificil în fața echipei CSM Miercurea Ciuc, care era mai proaspătă fizic dat fiind faptul că în precedentul tur eliminase o formație a Voluntariului rămasă în doar doi jucători valizi. Coșul victoriei și calificării în finală a fost cel decisiv reușit la scorul de 20-20 de Radu Paliciuc, dintr-o aruncare liberă.
Finala a fost, de fapt, o reeditare a finalei de ieri, a turneului semifinal. Și de data aceasta Athletic Constanța a fost mai inspirată sub panou, având în componență, alături de Alin Andrieș, Adrian Trandafir și Cezar Bărăgău, pe multiplul campion și fost component al echipei naționale de baschet Virgil Stănescu (42 de ani), unul dintre cele mai bune produse ale baschetului românesc. Athletic Constanța a condus pe toată durata meciului și s-a impus cu scorul de 21-11, chiar cu un coș spectaculos înscris de Stănescu.
Adrian BlidaruAlex Negutbaschet 3x3bcmu fc arges pitestiBogdan StăncuțClaudiu Tudorcsu piteșticupa romanieilucian chirofmarius ciotlausmihai caprarescuRadu Paliciuc

References: CSM 
 CSM 
 CSM 
 CSM 
 CSM 
 CSM